
William Shakespeare:Hamlet-i bábkarakterek

William Shakespeare Hamlet, dán királyfi c. tragédiája alapján 4 bábot terveztem. Látványrajzokat készítettem az elképzelt bábkarakterekről. Marionett technikájú bábokban gondolkodtam. A tervek közül két figurát készítettem el hársfából. Hamlet karaktere egy egyszerű mozgatású marionett, míg Ophélia egy átfordulásra képes trükk- marionett. Koncepcióm szerint nem az emberi testet szerettem volna megjeleníteni kis méretben, hanem mindazt leegyszerűsítve, stilizálva próbáltam kialakítani. Ehhez a kubizmusból merítettem ihletet. Az a cél vezérelt, hogy felnőttek is kedvet kapjanak megnézni egy bábelőadást. A célközönséget a gimnazistáktól, az egészen időskorúakig igyekeztem megcélozni.
A bábok alapanyaga hársfa, amit könnyen tudtam vésővel, bicskával és csiszolóvászonnal alakítani. A jelmezeket könnyű, tompa fényű, lágy esésű anyagokból válogattam össze, szem előtt tartva azt a szempontot, miszerint színpadi bevilágításban az ilyen típusú anyagok mutatnak izgalmasan.
A pályamunkám célja, hogy szemléltesse azt a hosszú tervezési munkafolyamatot, ami egy előadás megszületését előzi meg. Kezdve a tervezéstől a kivitelezésig azt az utat, amit kiállításon valóban szemléletesen be sem lehet mutatni.



